ΓΡΑΠΤΗ ΕΡΩΤΗΣΗ E-1223/98

υποβολή: Roberta Angelilli (NI) προς την Επιτροπή

(29 Απριλίου 1998)

Θέμα: Επί πληρωμή χώροι στάθμευσης αυτοκινήτων στη Ρώμη

Η Ρώμη, όπως και οι περισσότερες ευρωπαϊκές πρωτεύουσες, αντιμετωπίζει προβλήματα κυκλοφοριακής συμφόρησης και στάθμευσης. Η δημοτική αρχή της πρωτεύουσας, για να αντιμετωπίσει τα προβλήματα αυτά έκρινε σκόπιμο να θέσει σε εφαρμογή ευρύτατο σχέδιο χώρων στάθμευσης επί πληρωμή και νέες εγκαταστάσεις παρκόμετρων. Δεδομένου ότι η εξάπλωση αυτού του συστήματος ρύθμισης της στάθμευσης, χωρίς την κατασκευή οργανωμένων χώρων στάθμευσης δωρεάν, απειλεί να προξενήσει οικονομική ζημιά στους εμπόρους που διαθέτουν σημεία πώλησης στις περιοχές τις οποίες αφορούν τα παρκόμετρα, καθώς και στους πολίτες που αναπτύσσουν την επαγγελματική δραστηριότητά τους στις ζώνες αυτές.

Ερωτάται η Επιτροπή:

1. Ποιά είναι τα μέσα ρύθμισης της στάθμευσης που ισχύουν σε άλλες χώρες της Ευρωπαϊκής Ένωσης;

2. Δεν θεωρεί ότι η εγκατάσταση παρκόμετρων χωρίς τη δυνατότητα προσέγγισης των περιοχών αυτών με δημόσια μεταφορικά μέσα θίγει τον ελεύθερο ανταγωνισμό όσον αφορά τις εμπορικές δραστηριότητες που αναπτύσσοναι στις περιοχές αυτές;

3. Υπάρχουν οδηγίες ή άλλα έγγραφα της Επιτροπής σχετικά με το θέμα;

Απάντηση του κ.Kinnock εξ ονόματος της Επιτροπής

(10 Ιουνίου 1998)

Η Επιτροπή δεν έχει νομοθετική εξουσία ή αρμοδιότητα επί θεμάτων που αφορούν την στάθμευση οχημάτων. Οπουδήποτε στα κράτη μέλη η στάθμευση οχημάτων αποτελεί θέμα που ρυθμίζεται σύμφωνα με τις τοπικές απαιτήσεις χρησιμοποιώντας πληθώρα μέτρων.

Η Επιτροπή μελετά τα προβλήματα των αστικών μεταφορών, για παράδειγμα με τη χρηματοδότηση ερευνητικών έργων που εντάσσονται στο ειδικό πρόγραμμα "Μεταφορές" του τετάρτου προγράμματος πλαισίου, έρευνας και ανάπτυξης (απόφαση αριθ. 1110/94/ΕΚ του Κοινοβουλίου και του Συμβουλίου 26 Απριλίου 1994)(1). Παράδειγμα του έργου που επιτελείται είναι το έργο επίδειξης με τον τίτλο Capture (cars to public transport in the urban environment, αυτοκίνητα για δημόσιες μεταφορές στο αστικό περιβάλλον), το οποίο εκτελείται από κοινού από έντεκα ευρωπαϊκές πόλεις, περιλαμβανομένης της Ρώμης. Σκοπός του έργου είναι να αξιολογηθεί η υλοποίηση μέτρων των οποίων σκοπός είναι να ενθαρρυνθεί η αλλαγή της συμπεριφοράς ώστε να χρησιμοποιούνται ευρύτερα τα δημόσια μέσα συγκοινωνιών. Το πρόγραμμα που εκτελείται στη Ρώμη υπό την καθοδήγηση του πανεπιστημίου La Sapienza περιλαμβάνει τρία είδη μέτρων: την επέκταση της μπλε ζώνης (ζώνη ελεγχόμενης στάθμευσης); την καθιέρωση λωρίδων προτεραιότητας αποκλειστικά για λεωφορεία και τροχιόδρομους (τραμ), καθώς και την επιλεκτική διαχείριση των ζωνών στάθμευσης.

Επιπλέον, τα κράτη μέλη και η Επιτροπή εξετάζουν τη δυνατότητα να ξεκινήσουν νέα δράση στο πλαίσιο της "Ευρωπαϊκής συνεργασίας στον τομέα της επιστημονικής και τεχνικής έρευνας" (COST) επί του θέματος της στάθμευσης στους αστικούς χώρους.

Τέλος, η Επιτροπή έχει αναπτύξει βάση δεδομένων με παραδείγματα βέλτιστης πρακτικής στον τομέα των αστικών μεταφορών, όπου αναπτύσσονται πολυάριθμες μελέτες συγκεκριμένων περιπτώσεων. Η πλήρης πρόσβαση σε αυτήν την βάση δεδομένων, η οποία απευθύνεται κυρίως στους αρμόδιους των τοπικών αρχών επάυτού του θέματος, θα είναι μάλλον δυνατή το φθινόπωρο.

(1) ΕΕ L 126, 18.5.1994.